text: Studerende fra Vejle køres gratis hjem til jul 
  12 december 2013 kl. 15.00
  Arriva har den 21. december sat et specielt tog i køreplanen. Toget er forbeholdt studerende, og prisen for en billet er generøsitet til togturen. Toget blev udsolgt i løbet af et døgn. En gruppe studerende fra Vejle nåede at sikre sig en plads til turen. 
  
  Julestress og rippet pengepung bliver der ikke noget af for de heldige studerende fra Vejle, der, sammen med studerende fra andre steder i landet, har sikret sig en plads på ?Det Generøse Juletog?. Toget er et samarbejde mellem Anthon Berg og Arriva. For at komme med skal man enten love at tage julegodter med, hjælpe med baggagen eller sørge for julemusik.
  Emilie Messmann var en af de hurtige til at sikre sig en plads på det gratis tog.
  - Jeg er vant til at tage toget hjem i ferier og især til jul. Det er simpelthen så fantastisk, at det her er en mulighed i år. Jeg glæder mig sådan, og mig og min veninde kommer med masser af god stemning, siger Emilie Messmann.
  De penge, Emilie Messmann sparer, skal bruges på en gave til hendes lillesøster.
  